Þriðjudaginn 3. desember efndi Íslenski sjávarklasinn til útgáfuhófs í Húsi sjávarklasans vegna útgáfu ritsins “ Bak við yztu sjónarrönd ” að viðstöddu fjölmenni . Frú Eliza Reid tók á móti fyrsta eintakinu frá Þór Sigfússyni stofnanda Sjávarklasans . Að lokinni formlegri afhendingu tóku þeir Þór Sigfússon og Þórlindur Kjartansson höfundar til máls ásamt því að nokkrir frumkvöðlar kynntu verkefnin sín . Í ritinu eru nefnd nokkur atriði sem leggja ber kapp á til að efla enn frekar bláa hagkerfið . Þar er m.a. nefnt mikilvægi þess að Íslendingar skynji þau tækifæri sem felast í því að taka sér stöðu sem forystuland í nýsköpun og umhverfisvernd . Þá þarf að efla rannsóknir og menntun á þessum sviðum , styrkja enn frekar samkeppnissjóði , treysta hafréttarlega stöðu Íslands og efla nýsköpunar - og frumkvöðlaumhverfið hérlendis . Höfundar ritsins eru eins og áður sagði þeir Þór Sigfússon og Þórlindur Kjartansson en auk þeirra gefa 26 einstaklingar álit sitt í ritinu . Mark Kurlansky höfundur bókarinnar „ Ævisaga þorsksins ; fiskurinn sem breytti heiminum “ og Michael Selden stofnandi eins fyrsta frumkvöðlafyrirtækis í Bandaríkjunum sem hyggst framleiða ugga - og sporðlausan fisk eru meðal álitsgjafa . Hugmyndin með útgáfunni er að kynna tugi hugmynda um áhugaverð tækifæri fyrir hugvitsfólk til að hagnýta hafsins gæði og skapa um leið verðmæti og spennandi störf . Þá er tilgangur ritsins jafnframt að vekja athygli á mikilvægi þess að setja umhverfismál á oddinn en þar hafa Íslendingar ýmsa kosti til að hafa jákvæð áhrif á umheiminn .